Document ID: 31999R2439

Komisijas Regula (EK) Nr. 2439/1999
(1999. gada 17. novembris)
par nosacījumiem, ar kādiem atļauj izmantot barībā piedevas, kas pieder pie saistvielu, pretsalipes vielu un koagulantu grupas
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par barības piedevām [1], kurā jaunākie grozījumi izdarīti ar Komisijas Regulu (EK) Nr. 1636/1999 [2], un jo īpaši tās 11. pantu;
tā kā:
(1) ir konstatēts, ka kaolinīta māli, ko iegūst dažās raktuvēs Vācijas Federatīvajā Republikā, satur dioksīnu īpaši augstā līmenī. Saskaņā ar pieejamo informāciju tas varētu būt ģeoloģiskas izcelsmes piesārņojums;
(2) saskaņā ar Direktīvas 70/524/EEK 11. pantu dalībvalsts, kurai ir jauna informācija vai kurā pēc tam, kad pieņemti attiecīgie noteikumi, ir pārvērtēta esošā informācija, ir konstatējusi, ka, izmantojot vienu no minētajā direktīvā uzskaitītajām piedevām, tiek radīti draudi dzīvnieku vai cilvēku veselībai vai videi, var uz laiku apturēt atļauju izmantot šo piedevu;
(3) vairākas dalībvalstis ir aizliegušas premiksos un barībā izmantot piesārņotus kaolinīta mālus;
(4) saskaņā ar Direktīvas 70/524/EEK 3.a panta b) apakšpunktu piedevu atļauj izmantot tikai tad, ja, ņemot vērā tās izmantošanas nosacījumus, tā nekaitē ne cilvēku vai dzīvnieku veselībai, ne videi;
(5) izmantojot ar dioksīniem piesārņotu barību, var radīt dzīvnieku izcelsmes pārtikas produktu piesārņojumu. Atzītas starptautiskas organizācijas dioksīnus klasificē kā kancerogēnus cilvēkam. Šīs organizācijas iesaka veikt pasākumus, lai pēc iespējas samazinātu dioksīnu uzņemšanu ar pārtiku;
(6) būtu pēc iespējas jāvairās izmantot piesārņotas piedevas;
(7) pilnīgu riska novērtējumu nevar veikt tāpēc, ka trūkst attiecīgu zinātnisko datu. Ņemot vērā to, ka ir vajadzīgi steidzami pasākumi, lai novērstu nepieļaujami augstu dzīvnieku barības piesārņojuma līmeni, un, kamēr nav saņemti mālu uzraudzības programmas un riska novērtējuma rezultāti, piesardzības dēļ jāparedz, ka dioksīnu līmenis kaolinīta mālos pieļaujams dioksīnu analītiskās noteikšanas līmenī. Šo līmeni var pārskatīt, ņemot vērā pētījumos iegūtus datus un uzraudzības programmas rezultātus;
(8) Vācijā konstatētais kaolīna piesārņojums varētu būt skāris arī citas piedevas, ko saskaņā ar Direktīvu 70/524/EEK atļauts izmantot kā saistvielas, pretsalipes vielas un koagulantus; par to liecina konstatācija, ka arī plastiskais māls, nogulummāli, kuri papildus kaolīnam satur citas minerālvielas un kuri iegūti Amerikas Savienoto Valstu raktuvēs, dabīgā veidā ir ļoti piesārņoti ar ģeoloģiskas izcelsmes dioksīniem. Ir lietderīgi uzraudzības programmā pārbaudīt dioksīnu iespējamo klātbūtni visās šajās atļautajās piedevās. Pagaidām ir paredzēts pagaidu maksimālo līmeni piemērot tikai kaolinīta māliem, vajadzības gadījumā pēc pamatoti noteikta laika posma, ja nebūs noteikts īpašs maksimālais līmenis, kura pamatā ir pietiekami dati par dioksīnu klātbūtni, arī piedevām, kas nav kaolinīta māli, kā maksimālo līmeni piemēros analītiskās noteikšanas līmeni;
(9) šajā regulā paredzētie pasākumi ir saskaņā ar Barības pastāvīgās komitejas atzinumu,
IR PIEŅĒMUSI ŠO REGULU.
1. pants
Ar šo nosacījumus, ar kādiem atļauj izmantot piedevas, kas pieder pie saistvielu, pretsalipes vielu un koagulantu grupas un kas minētas šīs regulas pielikumā, saskaņā ar Direktīvu 70/524/EEK aizstāj ar šīs regulas pielikumā paredzētajiem nosacījumiem.
Komisija pirms 2000. gada 1. marta atkārtoti pārbauda šīs regulas noteikumus, ņemot vērā visus veiktos pētījumus un uzraudzības programmas rezultātus.
2. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1999. gada 17. novembrī

Labels: 0
17
6